La SAG llança la campanya de conscienciació ‘Les teues platges, la responsabilitat de tots’
02 d’agost 2021

![Imagen sin texto alternativo.](/media/3irdzf1l/99-c_campanaplayas.jpg)  
  

‘Les teues platges, la responsabilitat de tots’ és el missatge que llança la Societat Anònima de Gestió (SAG) a través de la campanya de conscienciació social que ha posat en marxa per a este estiu.

La iniciativa té com a finalitat animar veïns i visitants a reflexionar sobre la necessitat de cuidar i mantindre netes les nostres platges, especialment en estos mesos de l'any en què estan molt més concorregudes amb motiu de l'època estival. 

  

La campanya, que ja pot veure's a les platges del Port de Sagunt i Almardà, incidix en la cura d'estes zones costaneres, posant l'accent en aspectes com recollir les burilles de l'arena, respectar les dunes pel seu alt valor mediambiental i emportar-se a casa el fem que es puga generar durant la seua estada a les platges. Per a donar-li més visibilitat, s'han col·locat lones a les torres de vigilància dels socorristes situades tant a la platja del Port de Sagunt com a la d’Almardà. 

  

L'empresa, que advoca principalment per una neteja manual per a evitar el pas de vehicles pesats per la platja, destina un equip diari de treball a estes zones en temporada alta, amb la finalitat de garantir la màxima qualitat de les nostres platges. 

  

En este sentit, el regidor de la SAG, Roberto Rovira insistix que «**la neteja sempre ha sigut una prioritat per a la SAG, per això, continuem reforçant este servici amb la incorporació de més personal i l'adquisició de nous vehicles que permeten augmentar la seua eficiència**».

  

A més del manteniment i neteja de les platges, la SAG s'ocupa de l'anivellament del terreny, una tasca per a facilitar l'accés dels banyistes a la mar. Els treballs inclouen, a més, la desinfecció de poals i llavapeus, la neteja de jardineres i accessos, la recol·locació de passarel·les i talanqueres i el muntatge i desmuntatge de les torres de socorrisme, entre d’altres.

  

Esta gestió en matèria de neteja ha contribuït al fet que les platges del Port de Sagunt i d’Almardà hagen aconseguit, enguany, quatre guardons més de qualitat, dos banderes amb la marca de garantia Q qualitat Turística i dos banderes de Turisme Segur Certificat (_Safe Tourism Certified_). 

«**Estos reconeixements posen de manifest el compromís de l'empresa municipal per garantir la seguretat, la qualitat i la protecció del medi ambient a les nostres platges**», explica Rovira  

  

  

*   [](http://www.facebook.com/sharer.php?u=https://aytosagunto.es/va/actualitat/la-sag-llanca-la-campanya-de-conscienciacio-les-teues-platges-la-responsabilitat-de-tots/ "Facebook")
*   [](http://twitter.com/share?url=https://aytosagunto.es/va/actualitat/la-sag-llanca-la-campanya-de-conscienciacio-les-teues-platges-la-responsabilitat-de-tots/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-sag-llanca-la-campanya-de-conscienciacio-les-teues-platges-la-responsabilitat-de-tots/ "Linked In")
*   [](mailto:?body=https://aytosagunto.es/va/actualitat/la-sag-llanca-la-campanya-de-conscienciacio-les-teues-platges-la-responsabilitat-de-tots/)